**Ordo Templi Orientis** (slov. Rád východného chrámu), skr. **O. T. O.**, je medzinárodnou bratskou a náboženskou organizáciou, založenou začiatkom 20. storočia. Pôvodne bola koncipovaná  ako *Academia Masonica* pôsobiaca v úzkej asociácii so slobodomurárstvom, ktorého mala byť syntézou a nadstavbou. Pod vedením Aleistera Crowleyho bola však zreorganizovaná podľa filozofie thelémy. Členstvo v O.T.O. podobne ako v slobodomurárstve, zahrňuje prechádzanie iniciačným systémom, ktorý prostredníctvom rituálnej drámy zasväcovacích obradov odovzdáva duchovné a filozofické učenie rádu. O.T.O. je v súčasnosti považované, popri ráde Eulis P. B. Randolfa, za jeden z dvoch prameňov sexuálnej mágie na západe. V tomto prípade koncept vychádza z indického tantrizmu.

O.T.O. dodnes zastrešuje organizáciu zvanú *Ecclesia Gnostica Catholica* (sl. *Gnostická katolícka cirkev*), ako cirkevnú vetvu rádu. Ústredný rituál *Liber XV* alebo *Gnostická omša* je verejný.

História
--------

Začiatok a pôvod hermetického rádu O.T.O. nie je úplné jasný. Pravdepodobne ho treba hľadať v Rakúsku alebo Nemecku medzi rokmi 1895 a 1906. Pravdepodobne ho založil viedenský továrnik, činorodý slobodomurár a rozekrucián Karl Kellner (1850–1905), asi v roku 1895.

Na založení spoločnosti spolupracoval Theodor Reuss (1855–1923), ktorý prebral jej vedenie po Kellnerovej smrti ako „Suverénny generálny veľmajster rádu *ad vitam*". V tom čase bolo udelených niekoľko chárt bratstvám vo Francúzsku, Dánsku, Švajčiarsku, Spojených štátoch a v Rakúsku. Rítus mal deväť stupňov, z ktorých prvých sedem bolo slobodomurárskych:

|  |  |  |
| --- | --- | --- |
| 1. | 0° | *Skúšobný* (*Prüfling*) |
| 2. | I° | *Minerval* |
| 3. | II° | *Johanitský murár* (*Johannis-Maurer*) |
| 4. | III° | *Škótsky murár Andreas* |
| 5. | IV° | *Rozekruciánsky murár* |
| 6. | V° | *Rozekruciánsky templár* |
| 7. | VI° | *Mystický templár* |
| 8. | VII° | *Orientálny templár* |
| 9. | VIII° | *Dokonalý iluminát* |
| 10. | IX° | *Supremus rex* |

V roku 1902 kúpil Reuss, spolu s teozofom Franzom Hartmannom a Henrym Kleinom, právo pracovať s 96-stupňovým slobodomurárskym rítom Memfis-Misraim; platnosť tohto práva sa potvrdila v roku 1904 a 1905. Spolu so Swedenborgským rítom sa stal jadrom novovzniknutého rádu.

### O. T. O. a Aleister Crowley

*Bližšie informácie v hlavnom článku: Aleister Crowley*
Reuss stretol Aleistera Crowleyho v roku 1910 a priznal mu prvé tri stupne zo systému O. T. O. O tri roky neskôr sa Crowley stal hlavou pobočky O. T. O. vo Veľkej Británii a Írsku a bol mu udelený X°. Jeho menovanie zahŕňalo otvorenie britskej sekcie, ktorá niesla meno *Mysteria Mystica Maxima* (M∴M∴M∴). Následne Crowley odišiel do Berlína po pokyny a po titul „Najvyšší a svätý kráľ Írska, Iony a všetkých Británií vo svätyni Gnózy". Ešte v ten istý rok Crowley napísal Manifest M∴M∴M∴, v ktorom predstavil jednoduchý desaťstupňový systém, ktorý zahrňoval Kellnerov trojstupňový nadstavbový systém *Academie Masonica* ako VII°, VIII° a IX°.

V roku 1913 Crowley počas pobytu v Moskve spísal misál *Gnostickej omše*. Podľa jeho charakteristiky mala omša slúžiť ako *„ústredný obrad pre účely verejného aj súkromného slávenia"*. V októbri 1914 po vypuknutí prvej svetovej vojny odišiel do Spojených štátov. V tom čase bol už rozhodnutý celkom thelémizovať systém O. T. O. V roku 1915 vyhotovil zrevidované rituály pre M∴M∴M∴. 

V 1917 Reuss napísal dokument *Osnovu stupňov O.T.O.*, v ktorom prvé tri stupne zodpovedali „murárskemu cechu" a zoznam zasvätení zahrňoval stupne *Prijatý učeň*, *Tovariš* a *Murársky majster*. Spracoval ich v dokumente *Úplné pokyny pre Murársky cech, vrátane katechizmu prvých troch stupňov a výkladu všetkých slobodomurárskych systémov*. V ňom sa uvádza, že IV° O.T.O. sa nazýva tiež *Svätá kráľovská klenba Enochova*. Reuss ich zlúčil do stupňa Škótskeho obradu, ekvivalentu stupňa *Škótsky murár*, *Rytier sv. Ondreja* a *Kráľovská klenba*. Charakterizuje ho ako *„Úplný pokyn pre Škótske stupne v Starom a prijatom ríte"*.

V roku 1919 sa Crowley pokúšal pracovať s týmto slobodomurárskym O. T. O. v Detroite. Výsledkom bolo, že ho Rada Škótskeho obradu odmietla s odôvodnením, že O. T. O. rituály sa veľmi podobajú ortodoxným. Opísal to v liste Arnoldovi Krumm-Hellerovi z roku 1930:

*Hocikedy, keď prišlo na stanovisko k praktickým detailom rituálov, Generálna rada Škótskeho obradu nemohla nájsť spôsob, ako ich tolerovať, pretože symbolika sa na niektorých miestach priveľmi približoval obradu ortodoxných lóží.*
Crowley následne prepísal iniciačné rituály prvých troch stupňov a tým odstránil väčšinu rituálnych väzieb s pôvodným slobodomurárstvom. Obrad štvrtého stupňa však neprepísal. Ten ostal vo svojej pôvodnej podobe, štruktúre a vzťahu k obradom *Kráľovskej klenby* v iných slobodomurárskych rítoch.

Theodor Reuss utrpel na jar roku 1920 mŕtvicu. V korešpondencii s jedným z jeho zástupcov Crowley vyjadril pochybnosti o Reussovej spôsobilosti ostať vo funkcii. Vzťah medzi nimi sa začal zhoršovať. V novembri 1921 si vymenili dva nahnevané listy. Crowley informoval Reussa, že si dovolil ho odvolať z funkcie a vyhlásiť sa za *Vonkajšieho vodcu rádu* (*OHO*, angl. Outer Head of Order). Reuss zomrel 28. októbra 1923. Crowley tvrdil neskôr, že ho Reuss ustanovil svojím nástupcom. Crowleyho životopisec Lawrence Sutin, spolu s ďalšími, toto tvrdenie spochybňuje napriek tomu, že neexistuje žiadny dôkaz za ani proti, a tak isto nie je známy iný kandidát, ktorý by sa o tento post uchádzal.V roku 1925 počas búrlivej „Konferencie veľmajstrov" bol Crowley ostatnými vysokými hodnostármi O.T.O. zvolený za OHO

Počas druhej svetovej vojny boli európske vetvy O. T. O. zničené alebo sa uchýlili do ilegality. Jediná pobočka, ktorá ku koncu vojny ešte fungovala, bola *Lóža Agape* v Kalifornii. Okrem toho bolo len niekoľko zasvätencov v rôznych krajinách a vykonávalo sa iba veľmi málo iniciácií. Preto Karl Germer, Crowleyho zástupca v Nemecku, odcestoval do Spojených štátov okamžite po svojom prepustení z nacistického väzenia.

### O.T.O. po Crowleho smrti

Kvôli neefektivite Germerovho vedenia sa O.T.O. po smrti Aleistera Crowleyho začalo štiepiť. Crowley ešte pred svojou smrťou určil za svojho nástupcu a OHO O.T.O. Kennetha Granta, Germer ho však 20. júla 1955 z Rádu vylúčil. Grant sa stal vodcom svojej vetvy Rádu, tzv. Tyfónskeho O. T. O.

O.T.O. pod Germerovým vedením prišlo na hranicu zániku. Zomrel roku 1962 bez menovania svojho nástupcu. Až roku 1969 vystúpil Grady McMurtry, pôvodný člen lóže Agape, invokoval svoju núdzovú autoritu udelenú Crowleym a prijal titul X° *Kalif*. Nevyhlásil sa však za OHO. O tomto fakte sa vyjadril v roku 1974: *„V tomto momente neexistuje Vonkajší vodca rádu pre Ordo Templi Orientis Aleistera Crowleyho. Vonkajší vodca rádu je medzinárodná funkcia a Ordo Templi Orientis Aleistera Crowleyho sa teraz organizačne nenachádza v stave, aby v tomto zmysle spĺňalo podmienky svojej Ústavy."* V roku 1970 začal vykonávať iniciácie. 26. marca 1979 bolo O.T.O. zaregistrované v štáte Kalifornia. V roku 1982 bolo ako náboženská organizácia zbavené daňovej povinnosti. Grady McMurtry zachránil americké O.T.O. pred zánikom a zomrel v roku 1985.

Filozofia O. T. O.
------------------

Crowley sa o O.T.I. vyjadroval ako o prvom veľkom ráde Starého eónu, ktorý prijal *Knihu Zákona*. Pôvodne si O.T.O. požičiavalo obradný materiál od neregulárnych slobodomurárskych organizácii. Ich súvislosť sa však zmenila prijatím thelémy, aj keď niektoré symboly a jazyk z tohto obdobia sa stále ešte používajú. *„Rád komunikuje svoje ezoterické učenie cez dramatické obrady, vyučuje systém osvietenej morálky a vytvára spoločnosť uchádzačov, ktorí pracujú na Veľkom diela uskutočnenia božského v človeku"* O.T.O. má dve hlavné aktivity: zasväcovanie do „mystérií" a slávenie *Liber XV* – *Gnostickej omše*. K tomu Rád organizuje prednášky, kurzy, spoločenské podujatia, divadelné akcie a umelecké predstavenia. Vydáva knihy a časopisy a poskytuje lekcie v hermetických vedách, jóge a mágii.

Crowley napísal v *Confessions*, že *„O.T.O. vlastní jedno najvyššie tajomstvo. Celý systém svojim členom postupne a čoraz jasnejšie odhaľuje toto svoje tajomstvo, ktoré je nesmierne dôležité."* Inštrukcie *„majú dva hlavné ciele. Najprv je potrebné vysvetliť univerzum a spätosť ľudského života s ním. Potom je potrebné každého inštruovať, aby svoj život čo najlepšie prispôsobil vesmíru a maximálne rozvinul svoje schopnosti. Pre tento účel som vytvoril sériu obradov (*Minerval*,* Človek*,* Magik*,* Majster mágie*,* Dokonalý mág *a* Dokonalý zasvätenec*), ktoré by mali osvetliť dráhu ľudského života v najširšom filozofickomzmysle."* Iniciačné obrady po V° sú zhruba nasledujúce: *„uchádzač je poučovaný o významoch pojmov, akými sú diskrétnosť, vernosť, nezávislosť, pravdivosť, odvaha, sebakontrola, ľahostajnosť k okolnostiam, nestrannosť, pochybovačnosť. Súčasne mu treba pomôcť objaviť povahu [najvyššieho] tajomstva, náležitý spôsob jeho využitia a prostriedky zaisťujúce úspešnosť nakladania s ním."*

O celkovom systéme O.T.O. Crowley napísal:

*Ponúka racionálny základ pre univerzálne bratstvo a náboženstvo. Predkladá vedecké názory, ktoré sú súhrnom všetkého, čo v súčasnosti vieme o svete, a robí to pomocou jednoduchého, pritom úžasného a majstrovsky zostaveného symbolizmu. Takisto umožňuje každému človeku objaviť svoj vlastný osud, poukazuje na morálne a intelektuálne vlastnosti, ktoré je nutné slobodne používať, a nakoniec mu dáva do rúk nepredstaviteľne silnú zbraň, s ktorou v sebe môže rozvinúť každú schopnosť potrebnú pri vykonaní jeho diela.*

Otázka legitimity
-----------------

Viacero konkurenčných frakcií tvrdí, že sú legitímnymi dedičmi Aleistera Crowleyho. Objavili sa buď ešte pred McMurtryovým O.T.O. alebo po ňom, s rôznymi nárokmi na nástupníctvo. Sú to nasledujúce organizácie:

* O.T.O. Gradyho McMurtryho, tzv. *Kalifovský*;
* O.T.O. Kennetha Granta, tzv. *Tyfónsky*;
* O.T.O. Hermanna Metzgera;
* S.O.T.O. Marcela Ramosa Mottu.

Dave Evans napísal, že Crowley určil Karla Germera za *„hlavu O.T.O. v Amerike"*, resp. X° Ameriky. O Kennethovi Grantovi zase napísal, že mu *„Crowley odovzdal riadenie O.T.O."*

V súčasnosti najväčšou vetvou je McMurtryho organizácia O.T.O. v Spojených štátoch, ktorá vznikla z jednej z mála preživších lóží O.T.O. po druhej svetovej vojne, z kalifornskej lóže Agapé. Dnes vlastní publikačné práva a je súdmi USA uznaná ako právoplatná nástupnícka organizácia Crowleyho O.T.O. so všetkými vlastníckymi právami. Robí si nárok na vlastnícke práva aj v iných štátoch, napr. vo Veľkej Británii. Súdny spor, ktorý prebiehal, však nepotvrdil žiadny nárok kalifornskej organizácie.

Kenneth Grant roku 1951 vyhlásil: *„Som oprávnený riadiť O.T.O. v Anglicku"* a tým vyhlásil nárok len na Crowleyho titul X° „Írska, Iony, a všetkých Británií". Germer vylúčil Granta z O.T.O. v roku 1955. Bol by oprávnený to urobiť len v prípade, že by Germer bol *OHO*, a nie len X° Ameriky, ako neskôr Grant poznamenal. Grant sa následne vyhlásil za *OHO* Ordo Templi Orientis. Jeho organizácia je dnes známa ako *Tyfónsky Ordo Templi Orientis* (*Typhonian O.T.O.*), na odlíšenie od kalifornského združenia.

Hermann Metzger, ďalší uchádzač, bol významným členom švajčiarskej pobočky O.T.O. ešte za Reussa a Reussovym partnerom v niektorých jeho aktivitách. Jeho nároky však boli vždy ignorované všade mimo Švajčiarska. Zomrel v roku 1990.

Tretí kandidát Marcelo Ramos Motta (1931 – 1987) nebol vôbec zasvätený do O.T.O. tvrdil však, že Germerova manželka Sasha mu zverila Karlove posledné slová. Germer jej povedal, že Motta je *„nasledovník"*. Súdil sa o Crowleyove publikačné práva, ktoré mu boli zamietnuté Okresným súdom Spojených štátov v Maine. Motta zomrel roku 1987. Napriek tomu doteraz existuje niekoľko skupín s názvom *Spoločnosť O.T.O.* (S.O.T.O. – *Society O.T.O.*) (S.O.T.O. Davida Berssona v Spojených šťáťoch a S.O.T.O. Gabriela Lópeza de Rojas v Španielsku).

P. R. Koenig uverejnil na svojich stránkach dokument, ktorý Germera usvedčuje z nelegitímneho konania. Dokument bol po podrobnej analýze vyhlásený za autentický. V ňom Crowley vyjadruje jasne svoju vôľu, aby bol Kenneth Grant vyhlasený za OHO po dosiahnutí X° O.T.O.: *„...môj verný brat Saturnus* [Karl Germer]*, Veľký generálny tajomník O.T.O, je schopný vykonávať len Úrad správcu, menujem týmto brata Aussika 400* [Kenneth Grant] *za svojho nástupcu ako Vonkajšieho vodcu Rádu východného Templu, keď prevezme X°, a brat Saturnus je povinný odovzdať všetky moje osobné dokumenty a veci, ktoré sú v jeho správe, bratovi Aussikovi."* Čas Crowleyho názor na Germera potvrdil.

Okrem nich existujú ďalšie organizácie, ktoré sa hlásia k tradícii Crowleyho O.T.O. Všetky vetvy sa od seba líšia vo svojej vnútornej organizačnej štruktúre a spôsobe práce. Spoločné je už len ich dedictvo, ktoré im zanechal Aleister Crowley.

Rozporuplnosť
-------------

Aleister Crowley a O.T.O. sú často označovaný ako „zlí". Niektoré kresťanské cirkvi pokladajú O.T.O. za satanistickú organizáciu. Napriek tomu členovia O.T.O. tvrdia, že podstata filozofie Theléma neobsahuje pojem Satana, ani jeho uctievanie.

Podľa P. R. Koeniga, Aleister Crowley a jeho systém bol zameraný proti ženám: *„Crowley nepoužíval* [vo svojej magickej praxi] *vaginálne fluidá a ani nepovažoval ženu za božskú bytosť. Preto si nedokázal predstaviť lesbickú sexuálnu mágiu. Veril, že „muž je ochranca života boha a žena je len prostriedok, relikviár pre boha ale nie boh." Tzn. žena je pre mužovo použite. Jeho ideálna žena: „urastená, energická, dychtivá, citlivá, nadržaná a zdravá." Zaujímalo ho len ženské telo. Nechcel od nej žiadnu duchovnú alebo intelektuálnu spoluúčasť."*

Niektorí okultisti a stúpenci Thelémy iných organizácií, napr. Tyfónsky O.T.O. Kennetha Granta, ktorí nesúhlasia s tým, že McMurtryho O.T.O. je jedinou legitímnou organizáciou, ktorá pokračuje v tradícii Crowleyovho O.T.O. podľa súdov Spojených štátov, začali kalifornskú organizáciu O.T.O. označovať ako „Kalifovský" O.T.O. (podľa McMurtryho titulu, ktorý mu dal Crowley. Tento titul bolo Crowleyho oslovovanie McMurtryho v korešpondencii a existuje názor, zastávaný tyfónskou vetvou O.T.O. že Crowleyho slovo *„Calif"* v listoch znamená v skutočnosti skratku pre Kaliforniu, nie pozíciu McMurtryho v kalifornských štruktúrach O.T.O.). Ďalšími organizáciami, ktoré používajú pomenovanie O.T.O. a považujú sa za legitímne pokračovanie O.T.O. sú *O.T.O. Foundation*, *Albion O.T.O.* a *The Parzival XI° O.T.O. Foundation*.

Poznámky
--------

1. ↑  Sabazius X° & AMT IX°. *History of Ordo Templi Orientis*. Získané 13.6. 2006.
2. ↑  Nakonečný. (1999). 203
3. ↑  Nicholas Goodrick-Clarke, *The Occult Roots of Nazism*, str. 61. Goodrick-Clarke sa dotkol tejto témy a dal niekoľko všeobecných pripomienok k okultizmu v spomínanom období.
4. 1 2 3 4  King, Francis. *The Magical World of Aleister Crowley*, str. 78 – 81
5. 1 2  Nakonečný. (1999)
6. ↑  Nakonečný. (1999). 142
7. 1 2  King, Francis (1973). *The Secret Rituals of the O.T.O*. Samuel Weiser, Inc. ISBN 0-87728-144-0
8. ↑  Free Encyclopedia of Thelema. *Fourth Degree*. Získané 17. 6. 2006.
9. ↑  Starr, Martin. *Aleister Crowley: Freemason!*. Získané 17. 6. 2006.
10. ↑  Kaczynski (2002), str. 332
11. 1 2  Koenig, P. R. (1998).
12. ↑  Koenig, Peter. *All we want is a „Caliph"*, *The Ordo Templi Orientis Phenomenon*. Získané 13. 2. 2008
13. ↑  O.T.O. About OTO.
14. 1 2  Crowley, Aleister. *The Confessions of Aliester Crowley*, kapitola 72.
15. ↑  Evans (2007), p. 71
16. 1 2  Evans (2007), p. 66
17. ↑  Koenig, P. R. *Kenneth Grant and the Typhonian Ordo Templi Orientis*
18. ↑  Crowley, Aleister. *De Arte Magica*
19. ↑  Koenig, P. R. (2000). *Spermo-Gnosticism and The OTO*

Zdroj
-----

*Tento článok je čiastočný alebo úplný preklad článku Ordo Templi Orientis na anglickej Wikipédii.*

Referencie
----------

* del Campo, Gerald (1994), *New Aeon Magick: Thelema Without Tears*, St. Paul, MN: Llewellyn Publications .
* Crowley, Aleister (1979), *The Confessions of Aleister Crowley*, Londýn, Boston: Routledge & Kegan Paul
* Evans, Dave (2007), *Aleister Crowley and the 20th Century Synthesis of Magick* (2. opravené vyd.), Hidden Press, ISBN  9780955523724
* *Oath*, Free Encyclopedia of Thelema, dost. 2009-05-16
* Kaczynski, Richard (2002), *Perdurabo, The Life of Aleister Crowley*, New Falcon Publications, ISBN  1561841706
* King, Francis (1973), *The Secret Rituals of the O.T.O*, Samuel Weiser Inc, ISBN  0877281440
* King, Francis (1978), *The Magical World of Aleister Crowley*, Coward, McCann & Geoghegan, ISBN  0698108841
* Koenig, P. R. (1998), *Kenneth Grant: Outer Head of the Ordo Templi Orientis?*, dost. 2009-05-16
* Satyr (2002), *The Black Lodge of Santa Cruz*, dost. 2009-05-16
* *Ordo Templi Orientis*, Thelemapedia, dost. 2009-05-16

Preklady
--------

* Nakonečný, Milan (1999), „Ordo Templi Orientis", *Magie v historii, teorii a praxi*, Praha: Vodnář, ISBN  808525512X
* Koenig, P. R. (1995), „Fenomén O.T.O.", *Horus* (Brno: Horus) 95 (2): 47 – 85
* M. M. M. (1995), „Stručný nástin historie Řádu Zlatého úsvitu", *Horus* (Brno: Horus) 95 (2): 69 – 111

Pozri aj
--------

* Grantov Ordo Templi Orientis, tzv. Tyfónsky.
* McMurtryho Ordo Templi Orientis, tzv. Kalifovský.
* Hermetizmus
* Sexuálna mágia
* Tajné spoločnosti

Externé odkazy
--------------

### Súčasné O.T.O.

* Typhonian O.T.O.
* Veľká lóža Spojených štátov, O.T.O.
* Veľká lóža Spojeného kráľovstva, O.T.O.
* Veľká lóža Austrálie, O.T.O.
* Írsky O.T.O.
* Kanadský O.T.O. Archivované 2009-01-30 na Wayback Machine
* Nemecký O.T.O
* Nórsky O.T.O
* Švédsky O.T.O
* O.T.O. Foundation
* Societas O.T.O. Archivované 2021-06-10 na Wayback Machine

### Referenčné stránky

* *Slobodná encyklopédia Thelémy* – projekt Ecclesia Gnostica Universalis Archivované 2009-01-22 na Wayback Machine
* *Thelemapedia* – Encyklopédia Thelémy a mágie